Propunere de REGULAMENT AL CONSILIULUI de modificare a Regulamentului (CE, Euratom) nr. 1150/2000 de punere în aplicare a Deciziei 2007/436/CE, Euratom privind sistemul de resurse proprii al Comunităților Europene /* COM/2014/0704 final - 2014/0332 (CNS) */





EXPUNERE DE MOTIVE 1. CONTEXTUL PROPUNERII Ajustarea contribuțiilor naționale ale statelor membre (resurse proprii) bazate pe taxa pe valoarea adăugată (TVA) și pe venitul național brut (VNB), denumite în Regulamentul nr. 1150/2000 „resursele TVA și resursa complementară”, la finanțarea bugetului Uniunii are loc în fiecare an, în prima zi lucrătoare a lunii decembrie. Aceste ajustări diferă de la un an la altul. Astfel cum arată datele calculate în 2014, ajustările resurselor proprii bazate pe VNB pot duce la punerea la dispoziție de către unele state membre a unor sume suplimentare extrem de ridicate, ca urmare a revizuirilor majore efectuate de statele membre în ceea ce privește datele referitoare la propriul VNB pentru anii precedenți. Întrucât statele membre comunică Comisiei datele de bază, setul global de date care au un impact asupra resurselor proprii pentru toate statele membre este cunoscut numai în luna octombrie a fiecărui an. În conformitate cu normele în vigoare definite în Regulamentul nr. 1150/2000, aceste ajustări trebuie să fie puse la dispoziție în prima zi lucrătoare a lunii decembrie. Nu există posibilitatea de a conveni o dată ulterioară. În special în apropierea sfârșitului exercițiului financiar și dacă sumele în cauză sunt foarte ridicate, acest lucru poate pune statele membre într-o situație bugetară dificilă și ar putea chiar implica un risc semnificativ pentru stabilitatea lor economică sau financiară. 2. CONȚINUTUL PROPUNERII Prin urmare, în situațiile descrise mai jos, în care suma globală este extrem de ridicată, statele membre vor avea posibilitatea de a pune la dispoziție suma rezultată din aceste ajustări (soldurile TVA și VNB) în orice moment situat între prima zi lucrătoare a lunii decembrie și prima zi lucrătoare a lunii septembrie a anului următor: (a) depășirea pragului individual: în cazul în care valoarea soldurilor TVA și VNB în ceea ce privește oricare stat membru depășește două doisprezecimi lunare care urmează să fie puse la dispoziție de către statul membru respectiv ca resurse TVA și resursa complementară, având în vedere impactul asupra acestor resurse al corecției acordate Regatului Unit pentru dezechilibre bugetare, în conformitate cu cifrele bugetare actuale, sau (b) depășirea pragului global: în cazul în care valoarea totală a ajustărilor în ceea ce privește toate statele membre depășește jumătate din doisprezecimea normală care urmează să fie pusă la dispoziție de către toate statele membre ca resurse proprii bazate pe TVA și VNB, având în vedere impactul asupra acestor resurse al corecției acordate Regatului Unit pentru dezechilibre bugetare, în conformitate cu cifrele bugetare actuale. În 2014, patru state membre ar avea dreptul de a amâna punerea la dispoziție a sumelor, întrucât pragul individual (peste două doisprezecimi normale) este depășit. În ceea ce privește ceilalți ani începând din 2002, două state membre ar fi avut acest drept numai în 2007. Cu toate acestea, având în vedere că în 2014 este depășit și pragul global (soldurile TVA și VNB pentru toate statele membre se ridică la 9,5 miliarde EUR, iar jumătatea unei doisprezecimi normale este mai mică de 5 miliarde EUR), toate statele membre pot amâna punerea la dispoziție a acestor solduri. În niciun alt an începând cu 2004, cu excepția anului 2007, pragul global nu a fost depășit. Această modificare se aplică deja în cazul soldurilor TVA și VNB care urmează a fi înscrise în conturile Comisiei în prima zi lucrătoare a lunii decembrie 2014. Fiecare stat membru care amână, integral sau parțial, punerea la dispoziție a ajustărilor ar trebui să informeze Comisia în timp util și, în orice caz, înainte de prima zi lucrătoare a lunii decembrie, cu privire la data sau datele la care sumele corespunzătoare vor fi puse la dispoziție. Această dată sau date sunt obligatorii. În consecință, orice întârziere în punerea la dispoziție a ajustărilor la data sau datele comunicate Comisiei ar trebui să genereze dobânzi în condițiile prevăzute la articolul 11 din Regulamentul (CE, Euratom) nr. 1150/2000. Regulamentul (CE, Euratom) nr. 1150/2000 va fi abrogat retroactiv prin Regulamentul nr. 609/2014[1]. Prin urmare, modificările aduse prin prezenta propunere vor trebui luate în considerare în mod corespunzător în contextul propunerii de modificare a Regulamentului nr. 609/2014, pe care Comisia s-a angajat să o prezinte până la sfârșitul lunii martie 2015[2]. 2014/0332 (CNS) Propunere de REGULAMENT AL CONSILIULUI de modificare a Regulamentului (CE, Euratom) nr. 1150/2000 de punere în aplicare a Deciziei 2007/436/CE, Euratom privind sistemul de resurse proprii al Comunităților Europene CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 322 alineatul (2), având în vedere Tratatul de instituire a Comunității Europene a Energiei Atomice, în special articolul 106a, având în vedere propunerea Comisiei Europene, având în vedere avizul Parlamentului European[3], având în vedere avizul Curții de Conturi Europene[4], întrucât: (1) În temeiul articolului 10 alineatele (4) - (8) din Regulamentul (CE, Euratom) nr. 1150/2000[5], Comisia ar trebui să calculeze ajustările la resursele proprii menționate la articolul 2 alineatul (1) literele (b) și (c) din Decizia 2007/436/CE, Euratom a Consiliului privind sistemul de resurse proprii al Comunităților Europene[6] (resursele TVA și resursa proprie bazată pe VNB, denumită în continuare „resursa complementară”) și să informeze statele membre în consecință, în timp util pentru ca acestea să poată înscrie ajustările respective în contul Comisiei menționat la articolul 9 alineatul (1) din Regulamentul (CE, Euratom) nr. 1150/2000 în prima zi lucrătoare a lunii decembrie. (2) În situații excepționale, aceste ajustări pot genera sume foarte ridicate care pot depăși în mod semnificativ, în cazul unora dintre statele membre, două doisprezecimi lunare care urmează a fi puse la dispoziție ca resurse TVA și resursa complementară și în total, în cazul tuturor statelor membre, jumătate din doisprezecimile lunare agregate. (3) Pentru unele state membre, obligația de a pune la dispoziție sume atât de ridicate poate reprezenta o mare povară financiară care ar putea provoca o presiune bugetară serioasă pentru țara respectivă, în special către sfârșitul anului. (4) Prin urmare, statele membre ar trebui să aibă posibilitatea de a amâna punerea la dispoziție a acestor sume până în prima zi lucrătoare a lunii septembrie a anului următor, dacă sunt îndeplinite anumite condiții. (5) Orice stat membru care decide să utilizeze această opțiune ar trebui să informeze Comisia cu mult timp înainte de prima zi lucrătoare a lunii decembrie cu privire la data sau datele la care va pune la dispoziție ajustările, pentru a permite o gestionare eficientă a necesităților trezoreriei Uniunii. Orice întârziere în punerea la dispoziție a acestor ajustări la data sau datele comunicate Comisiei ar trebui să genereze dobânzi în condițiile prevăzute la articolul 11 din Regulamentul (CE, Euratom) nr. 1150/2000. (6) Această opțiune ar trebui să se aplice pentru prima dată pentru ajustările care, în temeiul Regulamentului (CE, Euratom) nr. 1150/2000, ar trebui să fie înscrise în conturile Comisiei în prima zi lucrătoare a lunii decembrie 2014. (7) Prin urmare, Regulamentul (CE, Euratom) nr. 1150/2000 ar trebui modificat în consecință, ADOPTĂ PREZENTUL REGULAMENT: Articolul 1 Regulamentul (CE, Euratom) nr. 1150/2000 se modifică după cum urmează: La articolul 10 se introduce un nou alineat (7a): „(7a) Prin derogare de la alineatele (4) - (7) ale prezentului articol, un stat membru poate înscrie în contul menționat la articolul 9 alineatul (1) din prezentul regulament sumele care urmează să fie creditate Comisiei în temeiul acestor alineate până în prima zi lucrătoare a lunii septembrie a anului următor, dacă este îndeplinită una dintre următoarele condiții: (a) statul membru în cauză ar trebui să înscrie în contul menționat la articolul 9 alineatul (1) din prezentul regulament, în prima zi lucrătoare a lunii decembrie, o sumă care depășește două doisprezecimi din valoarea totală pentru statul membru respectiv în bugetul pentru resursele TVA și resursa complementară, astfel cum se menționează la alineatul (3) primul paragraf din prezentul articol, aplicabil la data de 15 noiembrie a aceluiași an, sau (b) statele membre, în total, ar trebui să înscrie în contul menționat la articolul 9 alineatul (1) din prezentul regulament, în prima zi lucrătoare a lunii decembrie, o sumă totală care depășește o jumătate dintr-o doisprezecime din valoarea totală în bugetul pentru resursele TVA și resursa complementară, astfel cum se menționează la alineatul (3) primul paragraf din prezentul articol, aplicând ratele de schimb definite la paragraful respectiv, aplicabil la data de 15 noiembrie a aceluiași an. Statele membre pot aplica primul paragraf numai dacă au comunicat Comisiei decizia lor înainte de prima zi lucrătoare a lunii decembrie și au informat Comisia cu privire la data sau datele înscrierii sumei ajustărilor în contul menționat la articolul 9 alineatul (1) din prezentul regulament. Orice întârziere în înscrierea sumei ajustărilor în contul menționat la articolul 9 alineatul (1) din prezentul regulament la data sau datele comunicate Comisiei în temeiul celui de al doilea paragraf duce la plata unor dobânzi de către statul membru în cauză, în condițiile prevăzute la articolul 11 din prezentul regulament.” Articolul 2 Prezentul regulament intră în vigoare în ziua următoare datei publicării în Jurnalul Oficial al Uniunii Europene. Acesta se aplică sumelor care urmează a fi înscrise în conturile menționate la articolul 9 alineatul (1) din Regulamentul (CE, Euratom) nr. 1150/2000 după 30 noiembrie 2014. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu, Președintele FIȘĂ FINANCIARĂ LEGISLATIVĂ 1. DENUMIREA PROPUNERII: 2. LINII BUGETARE: Capitolul și articolul: Suma înscrisă în buget pentru exercițiul financiar în cauză: 3. IMPLICAȚII FINANCIARE ¨ Propunerea nu are implicații financiare ¨ Propunerea nu are implicații financiare asupra cheltuielilor, dar are implicații financiare asupra veniturilor – efectul este următorul: (milioane EUR cu o zecimală) || || Linia bugetară || Venituri[7] || perioadă de 12 luni începând cu zz/ll/aaaa || [Anul n] Articolul || Implicații asupra resurselor proprii || || Articolul || Implicații asupra resurselor proprii || || Situația după acțiune || [n+1] || [n+2] || [n+3] || [n+4] || [n+5] Articolul || || || || || Articolul || || || || || 4. MĂSURI ANTIFRAUDĂ 5. ALTE OBSERVAȚII Modificările prevăd posibilitatea ca statele membre să pună la dispoziție ajustările resurselor TVA și ale resursei complementare (capitolele 31 și 32) în tranșe, dacă suma totală pe care trebuie să o pună la dispoziție este extrem de ridicată (depășește pragul individual sau global). Dacă statele membre recurg la această posibilitate, s-ar putea ajunge la situația în care resursele proprii din 2014 sunt puse la dispoziție abia în 2015. Este dificil de anticipat în ce măsură statele membre vor alege să amâne plățile. Situația ca pragurile să fie depășite în fiecare an este foarte puțin probabilă. Cu toate acestea, nu se poate anticipa dacă se va întâmpla acest lucru. [1] Regulamentul (UE, Euratom) nr. 609/2014 al Consiliului din 26 mai 2014 privind metodele și procedura de punere la dispoziție a resurselor proprii tradiționale și a resurselor proprii bazate pe TVA și pe VNB și privind măsurile pentru a răspunde necesităților trezoreriei (reformare). [2] Declarația comună consemnată în procesul-verbal al Consiliului din 26 mai 2014 prevede: „Consiliul și Comisia convin că, până la sfârșitul lunii martie 2015 cel târziu, Comisia va transmite o propunere de articol 12 din Regulamentul Consiliului privind metodele și procedura de punere la dispoziție a resurselor proprii tradiționale și a resurselor proprii bazate pe TVA și pe VNB și privind măsurile pentru a răspunde necesităților trezoreriei, pentru a permite o revizuire a procedurii de calculare a dobânzilor la sumele puse la dispoziție cu întârziere. Mai mult, rata (ratele) dobânzii (dobânzilor) trebuie să respecte principiul proporționalității, asigurând totodată funcționarea corespunzătoare a sistemului pentru a răspunde necesităților trezoreriei.” [3] JO C , , p. . [4] JO C , , p. . [5] JO L 130, 31.5.2000, p. 1. [6] JO L 163, 23.6.2007, p. 17. [7] În ceea ce privește resursele proprii tradiționale (taxe agricole, cotizații pentru zahăr, taxe vamale), sumele indicate trebuie să fie sume nete, și anume sume brute după deducerea unei cote de 25 % pentru costuri de colectare.